钦定古今图书集成/明伦汇编/家范典/第001卷 > 《易经》 > 《说卦传》
## 钦定古今图书集成/明伦汇编/家范典/第001卷 > 《易经》 > 《说卦传》

《干》天也，故称乎父。《坤》地也，故称乎母。《震》一索而得男，
故谓之长男。《巽》一索而得女，故谓之长女。《坎》再索而
得男，故谓之中男；《离》再索而得女，故谓之中女。《艮》三
索而得男，故谓之少男。《兑》三索而得女，故谓之少女。

〈大全〉节斋蔡氏曰：乾坤交而生震巽坎离艮兑，故以能生者为父母，而生者为子。一索再索、三索者，以初中终三画而取，此长中少之序也。震坎艮皆阳，故曰男；巽离兑皆阴，故曰女。　汉上朱氏曰：将说天地生万物，而先言人者，天地之性人为贵，万物皆备于人也。乾天也，为阴之父；坤地也，为阳之母。万物分天地也，男女分万物也。察乎此，则天地与我并生，万物与我同体。是故圣人亲其亲，长其长，而天下平。伐一草木，杀一禽兽，非其时谓之不孝。